VSL sklep I Cp 104/2016
Sodna praksa višjih sodišč, 2016-02-29

priporočena pošiljka oddana na bencinskem servisu - univerzalna poštna storitev - kontaktne točke

Dan oddaje poštne pošiljke oziroma pritožbe na pooblaščenem bencinskem servisu se po ustaljeni sodni praksi šteje kot dan izročitve pritožbe sodišču prve stopnje.

Pritožbi se ugodi in se sklep sodišča prve stopnje razveljavi ter zadeva vrne sodišču prve stopnje v nov postopek.

1. Sodišče prve stopnje je z izpodbijanim sklepom zavrglo pritožbo tožene stranke kot prepozno. Tako je odločilo po ugotovitvi, da je bila toženi stranki vročena zamudna sodba dne 24. 10. 2015, da je 15-dnevni rok za pritožbo potekel v ponedeljek, 9. 11. 2015, pritožba pa je bila vložena 10. 11. 2015.

2. V predložitvenem poročilu je sodišče prve stopnje sporočilo, da je bila ovojnica, v kateri je bila poslana pritožba, še pred predložitvijo spisa sodniku izločena in sodišče z njo ne razpolaga več.

3. Zoper sklep vlaga pritožbo tožena stranka. Uveljavlja vse pritožbene razloge iz prvega odstavka 338. člena ZPP (Zakon o pravdnem postopku)(1). Predlaga razveljavitev sklepa in vrnitev sodišču prve stopnje v nov postopek. Navaja, da je nepravilna njegova ugotovitev, da je bila pritožba vložena prepozno, šele 10. 11. 2015. Dejansko je bila oddana priporočeno po pošti 9. 11. 2015. To dokazuje s potrdilom o oddaji pošiljke pri Bencinskem servisu Petrol, ... Opozarja na originalno kuverto, v kateri je bila pritožba poslana sodišču. Pojasnjuje, da navedeni bencinski servis opravlja storitve poštne službe kot pooblaščeni prevzemnik pošte na območju Ljubljane, in sicer skladno z 10. točko drugega člena Zakona o poštnih storitvah – ZPSto-2 in Splošnimi pogoji za sprejem in izročanje pošiljk na bencinskih servisih Petrola, veljavnimi od 15. 10. 2008. Sklicuje se na sodno prakso, ki potrjuje veljavnost vročanja priporočenih poštnih pošiljk preko navedenega bencinskega servisa (VSL II Ip 2883/2009, VSL I Ip 730/2013). Ker sodišče prve stopnje ni upoštevalo, da je tožena stranka vložila pritožbo na bencinskem servisu, je treba sklep razveljaviti in mu zadevo vrniti v nov postopek, da bo ponovno presojalo, ali je bila pritožba, vložena dne 9. 11. 2015 na Bencinskem servisu Petrola, pravočasna.

5. K pritožbi priloženo potrdilo o oddaji pošiljke, ki je v prilogi B6, potrjuje pritožbene navedbe, da je bila pošiljka oddana na Bencinskem servisu Petrol, d. d., ..., ..., dne 9. 11. 2015. Potrdilo Pošte Kranj na njem je označeno z isto številko (RT 0059 2395 1 SI) kot je v sodnem spisu označen prejem obravnavane pritožbe na dohodnem zaznamku z dne 17. 12. 2015 (R št.: RT 0059 2395 1 SI). Iz priloge B6 nadalje izhaja, da je v podatkih o naslovniku označena opravilna številka sodnega spisa (P 68/2015) ter zaznamek: „pritožba M.“. Čeprav v sodnem spisu po poročilu sodišča prve stopnje ni več originalne kuverte, v kateri je prispela pritožba na sodišče, listina v prilogi B6 dopušča oceno, da je bila 9. 11. 2015 na Bencinskem servisu Petrol s priporočeno pošiljko oddana obravnavana pritožba. Ker sodišče prve stopnje glede na ugotovitve v izpodbijanem sklepu navedenih dejstev (oddaja pritožbe na Bencinskem servisu Petrol) še ni ugotavljalo oziroma presojalo z vidika pravočasnosti pritožbe, se nakazuje, da je izpodbijana odločitev najmanj preuranjena oziroma zmotna.

6. Če stranka pošlje vlogo po pošti priporočeno ali brzojavno, se šteje dan oddaje na pošto za dan izročitve sodišču, na katero je naslovljena (drugi odstavek 112. člena ZPP). Storitev priporočene poštne pošiljke se izvaja kot univerzalna poštna storitev (3. točka drugega odstavka ZPSto-2)(2). Kot pooblaščeni izvajalec jo na podlagi odločbe Agencije RS za pošto in elektronske komunikacije izvaja oziroma zagotavlja Pošta Slovenije (9. točka drugega člena ZPSto-2). Za neposredno delo z uporabniki poštnih storitev določi kontaktne točke. Organizirane so lahko kot pošta, pogodbena pošta ali posebna organizacijska oblika točke za stike, npr. izpostavljeno okence, pismonoška postaja ali premična pošta (10. točka drugega odstavka ZPSto-2). Kot izhaja s spletnih strani Pošte Slovenije, d. o. o. in Splošnih pogojev za sprejem in izročanje pošiljk na Bencinskih servisih Petrola(3), je družba Petrol, d. d. pogodbeni partner Pošte Slovenija, d. o. o., ki je pooblaščen tudi za sprejemanje navadnih in priporočenih pisem. Bencinski servisi Petrol so torej kontaktne točke, na katerih Pošta Slovenije zagotavlja sprejemanje priporočenih poštnih pošiljk. Zato zanje veljajo enaka pravila v zvezi s sprejemanjem in oddajanjem navadnih in priporočenih pošiljk kot za pošto. Dan oddaje poštne pošiljke oziroma pritožbe na pooblaščenem bencinskem servisu se po ustaljeni sodni praksi šteje kot dan izročitve pritožbe sodišču prve stopnje(4).

7. Po povedanem je bilo treba pritožbi ugoditi, izpodbijani sklep razveljaviti in zadevo vrniti sodišču prve stopnje v nov postopek (3. točka 365. člena ZPP v zvezi s prvim odstavkom 366.a člena ZPP).

8. V njem bo moralo ponovno opraviti preizkus pritožbe po 343. členu ZPP. Ker ne razpolaga več z ovojnico, v kateri je prejelo pritožbo, bo moralo oceniti s strani pritožnice predloženo potrdilo o oddaji pošiljke v prilogi B6 ter dohodni zaznamek z dne 17. 12. 2015. Če bo ugotovilo, da je bila pritožba vložena pravočasno, pa bo moralo opraviti tudi nadaljnji preizkus s pritožbo po določbah 343. do 345. člena ZPP.

Op. št. (1): Uradni list RS, št. 26/1999 s spremembami.

Op. št. (2): Zakon o poštnih storitvah, Uradni list RS, št. 51/2009 s spremembami.

Op. št. (3): Izdani s strani Pošte Slovenije, d. o.o., Maribor, avgust 2015, veljavni od 18. 8. 2015.

Op. št. (4): Primerjaj odločbe: VSL II Ip 2883/2009 z dne 2. 12. 2009, VSL I Ip 730/2013 z dne 17. 4. 2013, VS RS IV Ips 17/2014 z dne 18. 3. 2014, VSM I Ip 637/2013 z dne 29. 8. 2013, VS RS I Up 426/2012 z dne 7. 11. 2012.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.